সেই প্রশ্নের উত্তর পাওয়া কঠিন। তবে, অন্য এক প্রধানমন্ত্রীর কথা বলি। তিনি সদ্য-স্বাধীন ভারতে এক জনসভা থেকে অন্য জনসভায় মানুষকে অর্থনীতির যুক্তি বুঝিয়ে বেড়াতেন। পঞ্চবার্ষিকী যোজনা কেন দেশের জন্য জরুরি, বলতেন সেই কথা। এবং, অনেক অপ্রিয় কথাও বলতে হত তাঁকে। মানুষকে কতখানি ত্যাগস্বীকার করতে হবে, এখনই কী কী চাওয়া যাবে না, তার তালিকা দিতেন। আর বলতেন, অর্থনীতি নিয়ে প্রশ্ন করো আমায়। যে প্রশ্ন মনে আসে, সেটাই। মানুষকে অর্থনীতির যুক্তিতে বেঁধে নিতে না পারলে দেশ এগোবে না, বিশ্বাস করতেন সেই প্রধানমন্ত্রী।